钦定古今图书集成/明伦汇编/闺媛典/第312卷 > 皇清四十五 > 吴嘉祚妻徐氏
## 钦定古今图书集成/明伦汇编/闺媛典/第312卷 > 皇清四十五 > 吴嘉祚妻徐氏

按《苏州府志》：“徐氏，长洲人，吴嘉祚妻。年十八于归，二十八夫亡。初，嘉祚患腹疾，卧床二载，徐不避臭秽，昼夜侍汤药，寒暑无间日，告天请代，积瘁伤神，以致呕血。嘉祚卒不起，遗孤掌纶，甫七龄，氏号恸誓死，勺水不入口者六日。姑泣慰曰：‘而欲死，不念此藐孤耶？愿忍死以慰亡儿地下’。于是强延视息。嘉祚少读书，习” 举业，早失怙，不事生殖，性好施，且病，久费不资，家遂落。徐典衣奉姑甘旨，而自食粗粝，綦带衣履，每先意承志，定省温凊，克兼子职。姑年逾八旬，步履维艰，徐左右扶掖，调护甚谨。每遇岁时亡忌，修祭丰洁，忾闻僾见，哀哭如初丧。育孤稍长，即训以义方，篝灯佐读，勤十指，供脯修，辛苦二十六年，里党咸推“节孝。” 康熙二十六年，巡抚赵士麟疏闻。

诏旌表